b"\n_START_ARTICLE_\nVaga general catalana d'octubre de 2019\n_START_SECTION_\nContext\n_START_PARAGRAPH_\nLa vaga general es va convocar per fer-la coincidir amb les protestes contra la sent\xc3\xa8ncia del judici de l'1-O i l'arribada de les Marxes per la Llibertat a Barcelona, resposta a la sent\xc3\xa8ncia del judici al proc\xc3\xa9s d'independ\xc3\xa8ncia de Catalunya al Tribunal Suprem i per aix\xc3\xb2 es va convocar en primer terme pel 11 d'octubre, dia inicialment previst per a respondre a la sent\xc3\xa8ncia del judici. A la vaga es van unir la Uni\xc3\xb3 de Pagesos, el Sindicat d'Estudiants, i el SEPC.\n_START_SECTION_\nSeguiment\n_START_PARAGRAPH_\nEl departament de Treball, Afers Socials i Fam\xc3\xadlies, xifra la caiguda del consum el\xc3\xa8ctric en el 10,11% a les deu del mat\xc3\xad i el 7,5% a les dues de la tarda.\n_START_SECTION_\nServeis m\xc3\xadnims\n_START_PARAGRAPH_\nEl Departament de Treball, Afers socials i Fam\xc3\xadlies de la Generalitat de Catalunya va definir serveis m\xc3\xadnims del 33% al servei de rodalies de RENFE durant tot el dia, el 50% a TMB i FGC en hores punta (de 6.30 a 9.30 i de 17.00 a 20.00) i el 25% la resta del dia, i els transports a l'aeroport del 50%._NEWLINE_Les escoles i les escoles bressol van comptar amb uns serveis m\xc3\xadnims d'almenys una persona de l'equip directiu, un docent per cada sis aules d'infantil i prim\xc3\xa0ria, un per cada 4 aules, i a les llars d'infants, d'un ter\xc3\xa7 de la plantilla. El transport escolar va ser del 100% quan no hi havia transport p\xc3\xbablic alternatiu._NEWLINE_Als centres d'atenci\xc3\xb3 prim\xc3\xa0ria (CAP) hi havia com a m\xc3\xadnim un 25% de la plantilla i els serveis d'urg\xc3\xa8ncia operaven amb normalitat. Als hospitals es garantia el normal funcionament de les unitats especials i de tractament de radio i quimioter\xc3\xa0pia aix\xc3\xad com l'activitat quir\xc3\xbargica inajornable. Als serveis d'urg\xc3\xa8ncies i emerg\xc3\xa8ncies eren del 85% de dotacions i del 95% de personal de seguretat privada._NEWLINE_La r\xc3\xa0dio i televisi\xc3\xb3 p\xc3\xbabliques havia d'emetre el 50% dels continguts de canals, emissores i portals.\n_START_SECTION_\nSector cultural\n_START_PARAGRAPH_\nNombroses sales de teatre i concerts van anunciar que suspenien les activitats per la vaga general, entre ells el Gran Teatre del Liceu o el Palau de la M\xc3\xbasica Catalana.\n_START_SECTION_\nEducaci\xc3\xb3\n_START_PARAGRAPH_\nLa vaga general va coincidir amb la vaga general de 72 hores al sector de l'ensenyament com a resposta a la sent\xc3\xa8ncia de l'1-O convocada pel Sindicat d'Estudiants, del 17 d'octubre als instituts convocada pel SEPC. Al sector de l'ensenyament, el seguiment va ser del 42,5% en els centres p\xc3\xbablics, del 33,3% als concertats i del 24,6% als privats, mentre que a les universitats el seguiment va arribar fins al 90%.\n_START_SECTION_\nInd\xc3\xbastria, comer\xc3\xa7 i serveis\n_START_PARAGRAPH_\nEn el sector industrial es va produir un tancament del 30% de les empreses i entre el 68% dels treballadors de les grans empreses i el 32% de les petites no van anar a treballar per adhesi\xc3\xb3 a la vaga o per pacte amb l'empresa segons dades de PIMEC i Cecot. El Corte Ingl\xc3\xa9s, SEAT i Bon-Preu Esclat van optar per tancament patronal, i el sector comercial arreu del pa\xc3\xads va registrar difer\xc3\xa8ncies entre el 20% i el 70%, i el 70% comer\xc3\xa7 de proximitat de Barcelona va tancar per la tarda.\n_START_SECTION_\nSanitat\n_START_PARAGRAPH_\nEn el sector sanitari, el seguiment va ser del 20% als centres de l'ICS, del 19,9% a la sanitat concertada i del 5,4% a la sanitat privada.\n_START_SECTION_\nFunci\xc3\xb3 p\xc3\xbablica\n_START_PARAGRAPH_\nEn el sector de la funci\xc3\xb3 p\xc3\xbablica la vaga va ser seguida pel 35% dels funcionaris segons les xifres registrades pel departament de Treball.\n_START_SECTION_\nTalls de vies de comunicaci\xc3\xb3\n_START_PARAGRAPH_\nDes de primera hora del mat\xc3\xad es produ\xc3\xafren diversos talls de circulaci\xc3\xb3 en les principals carreteres d'acc\xc3\xa9s a Barcelona coincidint amb les Marxes per la Llibertat en les que els manifestants es dirigien caminant fins a la ciutat., es va tallar l'AP-7 en els seus dos extrems, a La Jonquera i l'Ampolla tamb\xc3\xa9 a Sant Celoni, on es va tallar la C-35, o la C-17 a la Garriga.\n_START_SECTION_\nManifestacions i concentracions\n_START_PARAGRAPH_\nLa manifestaci\xc3\xb3 de Barcelona apleg\xc3\xa0 m\xc3\xa9s de mig mili\xc3\xb3 de persones, Girona 60.000 persones 32.000 a Lleida, 10.000 a Tarragona 5.000 a Tortosa, 2.000 a Granollers, i tamb\xc3\xa9 a T\xc3\xa0rrega.\n_START_SECTION_\nReaccions\n_START_PARAGRAPH_\nLa Intersindical-CSC va qualificar la jornada d'\xc2\xab\xc3\xa8xit rotund\xc2\xbb i va remarcar que va tenir un seguiment superior a la vaga general catalana d'octubre de 2017, tot i que el ministre de l'Interior d'Espanya en funcions Fernando Grande-Marlaska va afirmar que la seva incid\xc3\xa8ncia va estar per sota de les previsions de les forces de seguretat."